ลดราคาเคมีเกษตร  74 รายการ นาน 3 เดือน  ช่วยบรรเทาภาระต้นทุนของเกษตรกรได้ไม่น้อยกว่า 30 ล้านบาท
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า กรมการค้าภายใน ร่วมกับหน่วยงานภาครัฐที่เกี่ยวข้อง รวมทั้งสมาคมคนไทยธุรกิจเกษตร สมาคมอารักขาพืชไทย และสมาคมนวัตกรรมการค้าเพื่อการเกษตรไทย จัดทำโครงการลดราคาเคมีเกษตร ช่วยเกษตรกร โดยผู้ผลิตและนำเข้าเคมีเกษตร จำนวน 22 ราย นำสารกำจัดวัชพืช แมลง และโรคพืช รวม 74 รายการ ปริมาณรวม 235,268 ลิตร หรือกิโลกรัม มาจำหน่ายให้แก่เกษตรกรผ่านสหกรณ์และสถาบันเกษตรกรในราคาถูกกว่าท้องตลาด ประกอบด้วย ประเภทสารกำจัดโรคพืช (สาร Validamycin) ลดสูงสุดร้อยละ 35 , ประเภทสารกำจัดแมลง (สาร Thiamethoxam) ลดสูงสุดร้อยละ 26 และประเภทสารกำจัดวัชพืช (สาร Triafamone) ลดสูงสุดร้อยละ 22 อาทิ สารไกลโฟเซต จากราคาทั่วไป 800 บาท ราคาโครงการ 600 - 650 บาท สารกลูโฟซิเนต จากราคาทั่วไป 990 บาท ราคาโครงการ 970 บาท และสารทู,โฟ-ดี จากราคาทั่วไป 190 บาท ราคาโครงการ 165 บาท เป็นต้น ทั้งนี้จนถึงวันที่ 28 กุมภาพันธ์ 2565 คาดว่าจะสามารถช่วยบรรเทาภาระต้นทุนของเกษตรกรได้ไม่น้อยกว่า 30 ล้านบาท นอกจากนี้ ยังได้รับความร่วมมือ จากธนาคารเพื่อการเกษตรและสหกรณ์การเกษตร (ธ.ก.ส.) ในการสนับสนุนสินเชื่อดอกเบี้ยพิเศษให้แก่เกษตรกร ผ่านโครงการบัตรเกษตรสุขใจ โดยมีวงเงินบัตรสูงสุด 50,000 บาท ไม่คิดดอกเบี้ยในเดือนแรก เพื่อนำไปซื้อปัจจัยการผลิตของเกษตรกรอีกด้วยอธิบดีกรมการค้าภายใน กล่าวเพิ่มเติมว่า ได้ติดตามกำกับดูแลด้านราคาอย่างใกล้ชิด โดยผู้ผลิต ผู้ว่าจ้างผลิต ผู้นำเข้า จะต้องแจ้งต้นทุนราคาจำหน่ายยาป้องกันฯ พร้อมแจ้งการนำเข้า (ปริมาณ ราคา ยี่ห้อ สารสำคัญ) ภายใน 30 วัน นับแต่วันที่นำเข้า ตามประกาศ กกร.  หากพบว่ามีการกักตุน หรือจำหน่ายสินค้าในราคาแพงเกินสมควร จะมีโทษสูงสุดจำคุกไม่เกิน 7 ปี หรือปรับไม่เกิน 140,000 บาท หรือทั้งจำทั้งปรับ โดยประชาชนสามารถแจ้งหรือร้องเรียนได้ที่ สายด่วนกรมการค้าภายใน 1569 หรือสำนักงานพาณิชย์จังหวัดทุกจังหวัด